b'\n_START_ARTICLE_\nJames Naismith\n_START_SECTION_\n\xc5\xbdivljenje in delo\n_START_PARAGRAPH_\nBil je najstarej\xc5\xa1i sin \xc5\xa1kotskih priseljencev, ki sta pri\xc5\xa1la v Kanado leta 1852. Leta 1887 je diplomiral na Univerzi McGill v Montrealu, kjer je \xc5\xa1tudiral filozofijo. V letu 1890 je zaklju\xc4\x8dil \xc5\xa1tudij tudi na Prezbiterijskem kolid\xc5\xbeu. Poleg tega je leta 1891 diplomiral iz telesne vzgoje na Kolid\xc5\xbeu Springfield v Springfieldu, ki je bil izobra\xc5\xbeevalna ustanova YMCA. Na Zdravni\xc5\xa1kem kolid\xc5\xbeu Gross v Denverju je leta 1898 zaklju\xc4\x8dil \xc5\xa1tudij medicine. Ta kolid\xc5\xbe se je leta 1911 zdru\xc5\xbeil z Univerzo Kolorada v Boulderju. Prezbiterijski kolid\xc5\xbe mu je leta 1938 podelil \xc4\x8dasni naziv doktorja teologije._NEWLINE_Med svojim u\xc4\x8diteljevanjem kot u\xc4\x8ditelj telesne vzgoje na Mednarodnem u\xc4\x8ditelji\xc5\xa1\xc4\x8du YMCA v Springfieldu so ga leta 1891 zaprosili naj najde na\xc4\x8din da bi lahko \xc5\xa1tudentje med zimskimi meseci zapolnili dolgo\xc4\x8dasne ure telesne vzgoje. 15. decembra 1891 je na podlagi igre, ki jo je igral v mladosti v Ontariu, z imenom Duck-on-a-Rock (Raca na skali), pripravil trinajst pravil nove igre. Dve ko\xc5\xa1ari za breskve je kot ko\xc5\xa1a pritdil na vsako stran igri\xc5\xa1\xc4\x8da \xc5\xa1ole in v mo\xc5\xa1tvi postavil devet igralcev. 15. januarja 1892 je objavil pravila ko\xc5\xa1arke. V izvirnih pravilih ni bilo preigravanja, kot ga poznamo danes, in se je \xc5\xbeoga lahko le podajala. Za vsakim\xc2\xa0\xc2\xbbgolom\xc2\xab\xc2\xa0so igro za\xc4\x8deli iz sredine igri\xc5\xa1\xc4\x8da. Zanimivo je bilo tudi pravilo o \xc5\xbeogah izven igri\xc5\xa1\xc4\x8da - \xc5\xbeoga je pripadala prvemu igralcu, ki jo je pridobil._NEWLINE_Ko\xc5\xa1arka je v ZDA postala priljubljen mo\xc5\xa1ki \xc5\xa1port zelo hitro in se tudi raz\xc5\xa1irila v druge dr\xc5\xbeave. Poleg tega so posku\xc5\xa1ali uvesti igro za \xc5\xbeenske s prirejenimi pravili, vendar so v nekaterih krogih ta prizadevanja naletela na velik odpor, tako da se je zaradi tega igra za \xc5\xbeenske raz\xc5\xa1irjala po\xc4\x8dasneje._NEWLINE_Ko\xc5\xa1arko so kot mo\xc5\xa1ki \xc5\xa1port dodali k olimpijskim igram leta 1936 na olimpijskih igrah v Berlinu. Tedaj je Naismith predal medalje trem severnoameri\xc5\xa1kim mo\xc5\xa1tvom: ZDA, ki je za zlato medaljo premagala Kanado 19-8 v igri, igrani zunaj na de\xc5\xbeju, in Mehiki bronasto medaljo. \xc5\xbdensko ko\xc5\xa1arko so uvedli leta 1976 na olimpijskih igrah v Montrealu. Pred tem je bilo mo\xc5\xa1ko tekmovanje v sklopu olimpijskih iger leta 1904 v Saint Louisu._NEWLINE_Ko je Naismith v Denverju dokon\xc4\x8dal \xc5\xa1tudij, se je leta 1898 preselil na Univerzo Kansasa v Lawrence in postal profesor ter prvi ko\xc5\xa1arkarski trener. Na Univerzi Kansasa so za\xc4\x8deli z najslavnej\xc5\xa1im ko\xc5\xa1arkarskim univerzitetnim programom. Naismith je bil v \xc4\x8dasu svojega pou\xc4\x8devanja edini kansa\xc5\xa1ki trener z rekordom (55-60), ki je imel ve\xc4\x8d izgubljenih tekem od dobljenih. Naismith je treniral tudi Forresta \xc2\xbbPhoga\xc2\xab Allena, ki je kasneje postal trener z najve\xc4\x8d zmagami v zgodovini ameri\xc5\xa1ke univerzitetne ko\xc5\xa1arke in tudi njegov naslednik._NEWLINE_V poznih 1930. je Naismith igral pomembno vlogo pri ustanavljanju Narodnega zdru\xc5\xbeenja meduniverzitetne ko\xc5\xa1arke (NAIB), ki je kasneje postalo Narodno zdru\xc5\xbeenje meduniverzitetnih \xc5\xa1portnikov (NAIA)._NEWLINE_Avgusta 1936 so ga med Olimpijskimi igrami v Berlinu imenovali za \xc4\x8dastnega predsednika Mednarodne ko\xc5\xa1arkarske zveze (FIBA)._NEWLINE_Naismith se je leta 1894 poro\xc4\x8dil z Maude Shermanovo. Imela sta pet otrok. Ameri\xc5\xa1ko dr\xc5\xbeavljanstvo je prejel 4. maja 1925. Po Maudejini smrti leta 1937 se je 11. junija 1939, manj kot \xc5\xa1est mesecev pred svojo smrtjo, ponovno poro\xc4\x8dil s Florence Kincadeovo. Umrl je za posledicami mo\xc5\xbeganske krvavitve. Pokopali so ga poleg prve \xc5\xbeene._NEWLINE_17. februarja 1968 so v Springfieldu odprli Naismithov spominski ko\xc5\xa1arkarsko hram slavnih. Naismith je postal njen prvi \xc4\x8dlan.'